Szívesen gondolunk úgy romantikus érzéseinkre, mint spontán
és leírhatatlan dolgokra, melyek a szívünkből fakadnak.
Ám valójában az agyunk bonyolult
kalkulációinak eredményéről van szó, mely másodpercek alatt
dönt vonzalmunk ügyében.
Így már kevésbé poétikus, ugye?
De az, hogy a kalkulációt az agyunk végzi,
nem jelenti azt, hogy azok a meleg érzések mind csak a fejünkben léteznek.
Valójában mind az öt érzékünk szerepet játszik,
mindnek van szavazata vagy vétója a bimbózó vonzalomban.
A vonzalom első elemét a szemek jelentik.
A vizuális szépségnorma
kultúránként és helyenként változik,
de a fiatalság, termékenység és egészség jegyei,
mint a hosszú, csillogó haj,
vagy a sima, makulátlan bőr,
csaknem mindig elvárás,
mert ezek a szaporodóképességhez kötődnek.
És ha a szemnek megtetszik valami,
akkor ösztönösen közelebb megyünk,
hogy a többi érzéket is bevessük.
Az orr hozzájárulása egy románchoz
több, mint a parfüm vagy kölni észlelése.
Képes érzékelni a természetes kémiai jeleket,
amelyek a feromonként ismertek.
Ezek nem pusztán közvetítői
a forrás fizikai és genetikai információinak,
de képesek aktiválni egy fiziológiai
vagy viselkedési reakciót is a fogadóban.
Egy kísérlet során az ovulációs ciklus különböző fázisában lévő nők
ugyanabban a pólóban aludtak három éjszakán át.
Véletlenszerűen kiválasztott férfiakkal
megszagoltattak vagy egy használt pólót,
vagy egy tisztát:
azok nyálmintájában mértek magas tesztoszteronszintet,
akik olyan pólót szagoltak, melyet ovuláló nő hordott.
A tesztoszteronszint megugrása
felébresztheti a férfi vágyakozását egy olyan nő után,
akit különben észre sem vett volna.
A nők orra különösképp érzékeny
az MHC antigénfelismerő molekulákra,
melyek a betegségleküzdésben fontosak.
Ez esetben az ellentétek vonzzák egymást.
Egy kísérletben nőkkel szagoltattak meg
különböző férfiak által viselt pólókat:
azok szagát érezték jobbnak,
akiknek az MHC molekulái különböztek a sajátjuktól.
Ez észszerű.
Az olyan gének, melyek többféle immunitást adnak,
nagyobb túlélési esélyt biztosítanak az utódoknak.
Fülünk is befolyásolja vonzalmainkat.
A férfiak a magas, fátyolos hangokat kedvelik,
és a szélesebb hangdinamikát,
mely a kisebb testméretre jellemző.
A nők ellenben a mély hangokat szeretik,
szűkebb hangdinamikával,
mely nagyobb testméretre utal.
Nem éppen meglepő,
hogy a tapintás kritikus eleme a románcnak.
Ebben a kísérletben,
mit sem tudva arról, hogy az már elkezdődött,
a résztvevők kezébe nyomtak egy csésze kávét,
forrót vagy jegeset.
Aztán elolvastattak velük egy sztorit
egy kitalált személyről,
majd osztályozniuk kellett a személyiségét.
Akiknek a kezében forró kávé volt,
úgy vélték, hogy a kitalált személy boldogabb,
barátságosabb, nagyvonalúbb és jobb természetű,
mint azok, akik jeges kávét fogtak a kezükben,
akik a személyt hidegnek, érzéketlennek és közönyösnek értékelték.
Ha a lehetséges partner kiállja
ezeket a próbákat, hátra van még egy:
a sokat emlegetett első csók,
mely komplex kicserélődését jelenti
a tapintási és kémiai benyomásoknak,
beleértve a másik lélegzetszagát,
és a szája ízét, zamatát.
Ez a bűvös pillanat oly kritikus,
hogy a férfiak és nők többsége
úgy nyilatkozott, hogy a vonzalmuk elvesztését
mindig a rosszul sikerült első csók okozta.
Ha a vonzalom beigazolódik,
a véráramot elönti
a noradrenalin,
mely aktiválja a harci és menekülési rendszert.
A szív gyorsabban ver,
a pupilla kitágul,
és a szervezet glükózt szabadít fel, hogy legyen energiánk,
nem a veszély miatt,
hanem mert a testünk azt jelzi,
hogy valami fontos történik.
Hogy a koncentrálást segítse,
a noradrenalin egyfajta csőlátást okoz,
kizárva a zavaró környezetet,
eltorzítva még az időérzékünket is,
és felerősítve a memóriánkat.
Ez megmagyarázza, mért nem felejtik el sokan az első csókot.
A gondolat, hogy vonzalmainkat annyira
befolyásolják a vegyületek és az evolúcióbiológia,
ridegnek és tudományosnak tűnhet, nem pedig romantikusnak,
de ha legközelebb megtetszik valaki,
jusson eszedbe, hogy az egész tested kerítőt játszik,
hogy eldöntse, vajon illik-e hozzád a gyönyörű idegen.